
ACTA APOSTOLICAE SEDIS 


COMMENTARIUM OFFICIALE 


ACTA PII PP. X 


LITTERAE APOSTOLICAE 


I. 


INDULGENTIA QUOTIDIANA PERPETUA 
PRO SANCTUARIO A S. SPECU S. BENEDICTI. 


PIUS PP. X. 


Ad perpetuam rei memoriam. — Ad augendam fidelium religionem 
animarumque salutem procurandam caelestibus Ecclesiae thesauris pia 
caritate intenti, omnibus ac singulis utriusque sexus Christifidelibus, qui 
vere poenitentes atque ubicumque rite confessi, ad S. Synaxim in Ecclesia 
Sanctuarii a Sacro Specu S. Benedicti apud civitatem Sublacensem nul- 
lius Dioeceseos accesserint, ibique pro Christianorum Principum con- 
cordia, haeresum extirpatione, peccatorum conversione ac S. Matris 
Ecclesiae exaltatione pias ad Deum preces effuderint, plenariam singulis 
anni diebus lucrandam omnium peccatorum suorum indulgentiam ac 
remissionem, quam etiam animabus Christifidelium in Purgatorio detentis 
per modum suffragii applicabilem, misericorditer in Domino concedimus 
ac largimur. Volumus autem ut apostolicae litterae a rec. mem. Clemente 
Papa XI Decessore Nostro die vicesimo secundo Novembris anno mpcc1 
datae, quae incipiunt Iniunctum Nobis quaeque ab alio Decessore Nostro 
Pio PP. VII die quinto et vicesimo Iulii anno mpcccxvil novis privilegiis 
auctae fuerunt, firmae, validae efficacesque sint. Non obstantibus in 
contrarium facientibus quibuscumque. Praesentibus perpetuo valituris. 

Datum Romae apud S. Petrum, sub annulo Piscatoris, die vicesima 
septima Octobris mcmix, Pontificatus Nostri anno septimo. 


R. Carp. Merry pew VAL, 
L. 48 S. a Secretis Status. 


Acta, vol. II, n. 10. - 31-5- 10. 28 

II. 


CONCEDUNTUR PRAECIPUAE FACULTATES ORDINI EREMITARUM S. AUGUSTINI. 


PIUS PP. X. 

Ad perpetuam rei memoriam. — Comperta sunt Nobis eximia in 
religionem beneficia, quae inclytus ordo Eremitarum S. Augustini, Dei 
verbis ad populum praecipue faciendis, assidue confert. Quo vero exan- 
tlati huiusmodi labores in uberius animarum bonum cedant, sacras 
expeditiones atque exercitationes spirituales, quibus religiosa eadem 
familia fideles ad christianae vitae decus ubique gentium adhortari stu- 
det, tum peculiaribus privilegiis, tum coelestibus Ecclesiae thesauris 
libentes locupletamus. Quare de omnipotentis Dei misericordia ac Bea- 
torum Petri et Pauli Apostolorum Eius auctoritate confisi, omnibus ac 
singulis praefati ordinis sacerdotibus, qui sacras missiones peragant, vel 
spirituales exercitationes moderentur, praesentium tenore Apostolica 
auctoritate Nostra concedimus ac largimur, ut illarum postremo die bene- 
dictionem Nostro ac Romani Pontificis pro tempore nomine et auctori- 
tate cum Crucifixo sub unico signo et cum plenaria indulgentia uni- 
versis Christifidelibus ubique impertire licite queant, quae plenaria 
indulgentia ab iis tantum sit lucranda, qui eidem benedictioni adstite- 
rint, ac vere poenitentes et confessi ac S. Communione refecti, Eccle- 
siam vel publicum oratorium, ubi id pietatis opus habebitur, visitaverint, 
et pro christianorum Principum concordia, haeresum extirpatione, pec- 
catorum conversione ac S. Matris Ecclesiae exaltatione pias ad Deum 
preces effuderint. lis praeterea fidelibus, qui sacris hisce missionibus 
vel exercitationibus ultra medium tempus quo eae perduraverint, inter- 
fuerint, ac pariter expiati admissorum confessione ac coelestibus epulis 
recreati, vel semel illarum temporis spatio, vel uno quo cuique libeat 
e quindecim diebus immediate subsequentibus, Ecclesiam aut publicum 
oratorium visitantes, ibi, ut praefertur, oraverint, plenariam similiter 
omnium peccatorum suorum indulgentiam et remissionem misericorditer 
in Domino concedimus. Quoties autem missionum aut exercitationum 
tempore vel catecheses vel conciones audierint, ducentos dies eis de 
iniunctis seu alias quomodolibet debitis poenitentiis in forma Ecclesiae 
consueta relaxamus. 

Praedictis vero sacerdotibus facultatem impertimus, Cruces, Cruci- 
fixos, sacra numismata, coronas precatorias et parvas D. N. I. C., B. M. V., 
et Sanctorum metallicas statuas benedicendi, eisque indulgentias appli- 
candi, quae in elencho edito typis S. Congregationis de Propaganda Fide 
diei xxvii Augusti mMcmur continentur; et quod ad coronas precatorias 

non exceptis indulgentiis a S. Birgitta nuncupatis; et potestatem insu- 
per facimus coronas precatorias itein benedicendi cum indulgentia quin- 
gentorum dierum pro quolibet Pater et pro qualibet Ave recitatis con- 
sequenda. Iisdem denique presbyteris fas erit Cruces ferreas vel ligneas 
ubique terrarum, de Ordinarii consensu, post peractas missioner erigere 
ac benedicere, eisque applicare primo: indulgentiam plenariam ab iis 
fidelibus lucrifaciendam, qui, admissis rite expiati ac S. Synaxi suscepta, 
die anniversario huius erectionis vel, si hic sit profestus, dominica inse- 
quente, nec noni festis Inventionis et exaltationis SS. Crucis, vel domi- 
nica respective subsequente a primis vesperis ad occasum solis diei 
huiusmodi devote Ecclesiam vel publicum oratorium visitaverint, atque 
ibi, ut supra, oraverint; secundo: indulgentiam septem annorum toti- 
demque quadragenarum, quam semel in die fideles adipisci poterunt, si 
corde saltem contrito salutationem angelicam in memoriam septem dolo- 
rum Deiparae Virginis ante easdem Cruces septies recitaverint; tertio: 
indulgentiam quinque annorum totidemque quadragenarum, ab iis fide- 
libus semel pariter in die lucrandam, qui corde contriti orationem domi- 
nicam, salutationem angelicam et Gloria Patri ante memoratas Cruces ter 
in memoriam trium horarum agoniae D. N. I. C. pie ac devote recitaverint. 
Quas omnes indulgentias, peccatorum remissiones ac poenitentiarum rela- 
xationes etiam animabus Christifidelium in Purgatorio detentis per modum 
suffragii applicari posse misericorditer in Domino indulgemus. In contra- 
rium non obstantibus quibuscumque. Praesentibus perpetuo valituris. 
Datum Romae apud S. Petrum sub annulo Piscatoris, die xvur 
Martii mcmx, Pontificatus Nostri anno septimo. 
R. Carp. Merry DEL VAL, 
L. +& S. a Secretis Status. 


EPISTOLAE. 
1. 


DILECTIS FILIIS NOSTRIS IOSEPHO S. R. E. PRESB. CARD. FRANCICA-NAVA ARCHIE- 
PISCOPO CATANIENSJ, ALEXANDRO 8. R. E. CARD. LUALDI ARCHIEPISCOPO 
PANORMITANO ET VENERABILIBUS FRATRIBUS CETERIS ARCHIEPISCOPIS 
ET EPISCOPIS SICILIAE. 


Dilecti Filii Nostri et Venerabiles Fratres, sazutem et apostolicam bene- 
dictionem. — Non satis visum est vobis, cum proxime ad Mariae Tyndaridis 
convenistis, ut de communibus dioecesum vestrarum rationibus ex more 
ageretis, eum auspicari coetum vestrae in Nos pietatis, observantiae fidei- 

que professione splendida: idem enim Nobis officium exhibere voluistis 
amantissima epistola, quae Nos nimirum valde delectavit. Eo magis, quod 
inde cognovimus, cum de aliis rebus magni momenti vos contulisse 
consilia, tum praecipue de studiis Seminariorum ad eam, quam dedimus, 
normam exigendis: id quod certe permagni interest. Perspectam autem 
habentes diligentiam prudentiamque vestram non dubitamus, quin ea 
statueritis, quae maxime ad rem conducant. Eadem ut feliciter possitis 
exsequi, vobis a Deo precamur; atque auspicem divinorum munerum, 
itemque testem benevolentiae Nostrae, vobis, dilecti Filii Nostri et Ve- 
nerabiles Fratres, et Clero populoque vestro apostolicam benedictionem 
peramanter impertimus. 

Datum Romae apud S. Petrum, die 1x Maii mcmx, Pontificatus Nostri 


anno septimo. 
PIUS PP. X. 


Il. 
VENERABILI FRATRI IOANNI BAPTISTAE EPISCOPO IACIENSI. 


Venerabilis Frater, salutem et apostolicam benedictionem. —Delecta- 
runt Nos tuae Clerique tui communes litterae: ex quibus intelleximus, 
vos, cum in solemni coetu consilia contulissetis de religiosa socialique 
re tuenda populi, in asceterium convenisse omnes, nempe ut, pie com- 
precando et sancta meditando, prius integraretis vires animi, quam ad 
effectum ea consulta adduceretis. Recte enim indicastis neminem posse 
nec sibi prodesse nec aliis ad aeternam salutem, nisi qui agatur Dei 
spiritu. Vos autem e sacro recessu promptos prodiisse et alacres ad 
omnia obeunda, quae Deo sint gloriae, et videmus et laetamur. Nihil 
igitur est dubii, quin laborum vestrorum uberes ista ecclesia perceptura 
sit fructus. Itaque divinam vobis gratiam, quae quidem si absit, inanis 
omnis est labor, impense precamur; atque auspicem caelestium mune- 
rum, apostolicam benedictionem, qua vestram quoque remuneramur piam 
stipem, vobis, primumque tibi, Venerabilis Frater, peramanter impertimus. 

Datum Romae apud S. Petrum, die rx Maii mcmx, Pontificatus Nostri 


anno septimo. 


III. 


VENERABILI FRATRI ALAPHRIDO EPISCOPO TITULARI ARCENSI, 
ADMINISTRATORI APOSTOLICO DIOECESIS LUCANENSIS. 


Venerabilis Frater, salutem et apostolicam benedictionem. — Quod 
Nobis nuntias, anno vertente, sacra solemnia in tua dioecesi fore ob 

memoriam institutae in pago Ticinensi hierarchiae ecclesiasticae, gratum 
est; praesertim quia Sedis Apostolicae paternam de vobis providentiam 
hac re cernimus illustratum iri. Decet autem tuos eo vel splendidius 
eius facti memoriam celebrare velle in gratiam tui, quem audimus abhine 
annis viginti quinque a primo istius dioecesis antistite primum omnium 
esse creatum sacerdotem. Nos, quibus es merito carus, te faustis omini- 
bus iam nunc prosequimur: novimus enim tuam pastoralis officii dili- 
gentiam, cuius quidem illa etiam sunt Nobis argumento, et quod vetustam 
nobilemque aedem, Lucani principem, reficiendam novoque cultu exor- 
nandam curasti, et quod in ea ipsa aede, quae propediem patebit iterum 
celebritati sacrorum, dioecesanam habere Synodum decrevisti. Denique 
in saecularibus honoribus Carolo Borromaeo tribuendis - quoniam istius 
dioecesis pars maxima ditioni paruit sanctissimi Episcopi - valde pro- 
bamus tibi esse curae, ut Lucanenses tui nemini cedant. Auspicem divi- 
norum munerum ac testem benevolentiae Nostrae, tibi, Venerabilis Frater, 
et Clero populoque tuo apostolicam benedictionem peramanter imper- 
timus. 

Datum Romae apud Sanctum Petrum, die 1x Maii mcmx, Pontifi- 
catus Nostri anno septimo. 


PIUS PP. X. 


S. CONGREGATIO CONSISTORIALIS 


NOMINATIONES EPISCOPORUM. 


SSmus D. N. Pius Papa X, decreto Sacrae huius Congregationis, 
elegit : 

6 mait 1910. — R. P. D. Carolum Bertuzzi, episcopum Fulgina- 
tensem, in archiepiscopum titularem ecclesiae Diocletanae. 

13 maii 1910. — R. P. D. Apollonium Maggio, episcopum titularem 
ecclesiae Lystrensis, in episcopum ecclesiae cathedralis Asculanae ‘in 
Piceno. 

Mandavit autem idem SSmus Dominus ut hac de re Litterae Apo- 
stolicae sub plumbo ad tramitem iuris expediantur. 


ERECTIONES DIOECESUM. 


SSimus D. N. Pius PP. X, decreto Sacrae Congregationis Consisto- 
rialis, erexit : 

4 martii 1910. — Novam Sedem episcopalem Reginatensem (Re- 
gina), in provincia ecclesiastica S. Bonifacii in regione Canadensi; 

— Novum Vicariatum Apostolicum de Keevvatin, in eadem provin- 
cia ecclesiastica S. Bonifacii. 

Mandavit autem idem SSmus Dominus ut hac de re Litterae Apo- 
stolicae sub plumbo ad tramitem iuris expediantur. 


S. CONGREGATIO DE PROPAGANDA FIDE 


DECRETUM QUO ERIGITUR NOVA MISSIO “ DRISDALE-RIVER ” 
A VICARIATU APOSTOLICO KIMBERLIENSI (IN AUSTRALIA) DISMEMBRATA. 


Ad fluvium Drisdale-River vulgo nuncupatum in occiduo-septeim- 
trionali plaga Vicariatus Apostolici Kimberliensis, quae lineis seu gra- 
dibus 128 longitudinis (Greenwich) et 16 latitudinis Austr. circumscribitur, 
Missionem quamdam, pro Aborigenarum evangelizatione, ab eodem Vi- 
cariatu dismembrandam et ecclesiasticae iurisdictioni Abbatiae Novae 
Nursiae interim subiiciendam, suo autem tempore in alteram Abbatiam 
nullius constituendam, R. P. D. Fulgentius Torres O. S. B. Abbas Novae 
Nursiae ab hac S. Congregatione erigendi facultatem humiliter postulavit. 

Qua super petitione, praehabito voto atque assensu Revini P. D. Epi- 
scopi Geraldtonensis supradicti Vicariatus Apostolici Administratoris, 
attentisque votis atque commendationibus Eminentissimi P. D. Patritii 
Cardinalis Moran Archiepiscopi Sydneyensis, qui communia omnium Au- 
straliae Ordinariorum in novissima plenaria Synodo coadunatorum desi- 
deria ita exprimebat, Eminentissimi ac Reverendissimi Patres huius Sacrae 
Congregationis Christiano Nomini propagando praepositae, in plenariis 
comitiis die 25 p. e. mensis Aprilis habitis, propositionem Revmi P. D. 
Abbatis Novae Nursiae maturo examini subiicierunt, et ad dubium: « An 
expediat dismembratio Vicariatus Apostolici Kimberliensis, et erectio 
Missionis Drisdale-River nuncupatae Abbatiae Novae Nursiae adnecten- 
dae, iuxta modum a PP. Benedictinis propositum » respondendum esse 
censuerunt: « Affirmative ». 

Hane autem Eminentissimorum Patrum sententiam ab infrascripto 
Secretario in Audientia externi diei SStho D. N. Pio divina Providentia 

PP. X relatam eadem Sanctitas Sua benigne adprobare ratamque habere 
dignata est, atque praesens super hoc decretum confici mandavit. 
Datum Romae, ex Aedibus S. C. de Propaganda Fide, die 4 Maii 1910. 


Fr. H. M. Carp. Gorti, Praefectus. 
L. 4 S. Aloisius Veccia, Secretarius. 


S. CONGREGATIO RITUUM 


1. 
COLLEN. (Colle di Val d’ Elsa). 


CONFIRMATIONIS CULTUS AB IMMEMORABILI TEMPORE PRAESTITI SERVO DEI 
BARTHOLO BUONPEDONI, PAROCHO E TERTIO ORDINE SANCTI FRANCISCI, 
EX OPPIDO SANCTI GEMINIANI, BEATO ET SANCTO NUNCUPATO. 


Cultus immemorialis Beati Vivaldi, Eremitae e Tertio Ordine S. Fran- 
cisci, a Sanctissimo Domino Nostro Pio Papa X per Decretum Sacrae Ri- 
tuum Congregationis die 11 Februarii anno elapso 1909 confirmatus, 
animos addidit actoribus hance similem Causam promovere. Agitur enim 
de viro ipsi Vivaldo aetatis et temporis aequali, fraternitatis socio, vir- 
tutis ac perfectionis religiosae magistro et duce, Bartholo Buonpedori, 
ita ut horum Tertiariorum vita, fama, cultus atque iuridica de his inqui- 
sitio amico foedere uniantur et mutuo illustrentur. In oppido Mucchio 
nuncupato, prope Sangeminianum, dioecesis tunc Volaterranae nunc Col- 
lensis, an. 1227, in lucem editus est Bartholus ex nobilibus parentibus 
Joanne et Gentina Buonpedoni. Genitrix, adhuc sterilis, deprecante sancto 
Petro Apostolo ab ipsa enixe invocato, hunc puerum obtinuisse fertur. 
Infans, gratia divina praeventus, futurae sanctitatis indubia praemon- 
stravit indicia, potissimum castitatis et caritatis. Traditur etiam quod ex 
ore puelli, adstantibus et obstupentibus familiaribus, favillae ignis prodie- 
runt. A pia matre sancte institutus, aetate ac virtute succrescens, cunctis 
erat exemplo. Mundum eiusque illecebras spernens, posthabitis etiam 
nuptiis suae nobilitati congruis, se totum Deo devovere statuit. Id aegre 
ferens pater nimis dure filium probavit, qui, paterna domo relicta, Pisas 
profectus est. Illic in monasterio S. Viti, Ordinis S. Benedicti, benigne 
excipitur. Pietatis et scientiae novis praestans incrementis, ardentius 

sentit desiderium religiosae vitae amplectendae. Quod optimus iuvenis 
custodit ac fovet precibus bonisque operibus, etsi ab humani generis 
hoste pluries tentetur. Verum, Deo adiuvante, e praelio victor evadens 
et propositi constans, quum tricesimum aetatis annum iam agat, ad Epi- 
scopum Volaterranum aperto fidentique animo confugit. Ad huius nutum 
promptus et obediens, post legitimas probationes, sacris Ordinibus rite 
initiatur. Mox ad curam animarum gerendam destinatus et electus, per 
primum decennium paroeciam Peccioli et per alterum decennium paroe- 
ciam Pichena regit ac gubernat. Boni Pastoris vestigia secutus, factus 
forma gregis ex animo, pastoralia officia sedulo adimplet, vitam ipsam 
pro ovibus suis dare paratus. In parochi munere fungendo, praeter 
ceteras virtutes, peculiari quodam modo liberalitatem in pauperes exer- 
cet; unde Christum sub specie pauperis hospitio excipere meretur. Atta- 
“men quia Bartholus acceptus erat Deo, necesse fuit ut tribulationis igne 
probaretur. Hisce enim viginti annis in cura animarum exactis, et iam 
sexagenarius, ita horridis lepris corripitur ut a planta pedis usque ad 
verticem capitis nulla pars esset in eo sana. Hine praehabita sui Epi- 
scopi venia, paroecia dimissa, habitu Tertii Ordinis S. Francisci indu- 
tus, leprosorum xenodochium penes oppidum Celloli ingreditur. Humilis 
et infirmus divinae voluntati acquiescens, molestias atque afflictiones 
illas gravissimas patienter tulit, nec peccavit labiis suis nec stultum 
quid contra Deum locutus est, veluti alter Iob, tranquille ingeminans: 
« Si bona suscepimus de manu Dei, mala quare non suscipiamus, ma- 
xime quum in bonum nostrum atque aeternam nostram salutem cedant ? 
Sit nomen Domini benedictum ». Et Deus, ita purificans servum suum, 
ostendit ei signa suae misericordiae et miserationum. Vere Pater mise- 
ricordiarum et « Deus totius consolationis qui consolatur nos in omni 
tribulatione nostra ». Divina enim operante virtute, Bartholus pacem 
cum gaudio in corde servabat, confratris sui Vivaldi assidua cura et 
familiari consuetudine recreatus, necessaria quoque vitae sustinendae 
semper habebat, aliquando etiam per extraordinarium ac mirum divinae 
Providentiae concursum, Eiusque corpus, etsi in miserrimo illo statu 
redactum, tamen suaviter olebat. Insuper, hisce signis et fama sancti- 
tatis permoti, ex omni Hetruriae regione, fideles ad leprosum hunc invi- 
sendum seorsim et turmatim confluebant, admirantes et compatientes 
illasque salutariter recolentes consolatorias sententias tum divini Re- 
demptoris redivivi: « Nonne haec oportuit pati Christum et ita intrare 
in gloriam suam? », tum Pauli Apostoli: « Non sunt condignae passio- 
nes huius temporis ad futuram gloriam quae revelabitur in nobis ». 
Tandem Bartholus, post hanc magnam ac diuturnam tribulationem , 

ulceribus quidem plenus in corpore, sed meritis et virtutibus onustus in 
spiritu, quum iam comperisset proximum ac certum diem obitus, Sacra- 
mentis Ecclesiae devotissime receptis, coelum ingredi ac vitae et iusti- 
tiae coronam recipere meruit, die 12 Decembris an. 1300, aetatis suae 
septuagesimo secundo. Ad corpus triduo expositum ac suavissimum 
adhuc efflans odorem cives et advenae accurrerunt frequentissimi. Ipsum 
vero in ecclesiam S. Augustini, penes oppidum S. Geminiani, religiose 
delatum, post solemnes ac rituales exequias in apposito tumulo condi- 
tum est. Interim, ob eximiam sanctitatis famam, compluribus etiam 
assertis prodigiis auctam, cultus publicus inde ab obitu Servi Dei ad 
haec usque tempora perseverans, Eidem praestitus fuisse fertur cum 
opportuna fidelium Kius caelestis patrocinii invocatione ob liberationem 
vel praeservationem a lepris. Super huiusmodi autem cultu immemo- 
riali inquisitiones ordinariae in ecclesiastica Curia Collensi, cum subse- 
quenti sententia favorabili Revmi Episcopi, anno 1898 confectae sunt, 
deinceps completae, roboratae et exornatae tum per epistolam hodierni 
Antistitis Collensis Maximiliani Novelli, d. d. 18 Aprilis 1908, tum per 
documenta numero viginti sex in apposito elencho et ordine chronolo- 
gico disposita ab an. 1400 ad an. 1901. Ex quibus omnibus ad Sacram 
Rituum Congregationem transmissis, eruere atque innuere sufficit titu- 
lum Beati vel Sancti Bartholo passim tributum, imagines radiis vel 
aureola redimitas cum eodem titulo, capellam et altare continens urnam 
cum reliquiis et inscriptione: « Ossa divi Bartholi Geminianensis malo- 
rum geniorum fugatoris », pia sodalitia Bartholi nomine et patrocinio 
decorata, lampades, lumina, frequentes visitationes et peregrinationes 
fidelium validam opem implorantium ad Servi Dei sepulchrum ac tan- 
dem festum in Eius honorem, cum oblatione cereorum a Municipio 
facta et publicis nundinis, dominica postrema mensis Maii et alibi die 
natalitia idibus Decembris, recolendum. Quod festum institutum fuisse 
perhibetur per decretum diei 20 Maii an. 1499, a Christophoro, Vicario 
Generali Episcopi Volaterrani, ex Delegatione pontificia collata per Lit- 
teras Apostolicas Alexandri VI, d. d. 16 Maii 1498; testante etiam Bene- 
dicto XIV qui, in suo opere de Beatificatione et Canonizatione Sancto- 
rum, edito an. 1740 et 1841, refert « Beatum Bartholum a S. Geminiano 
coli ex facultate Ecclesiae et indulgentias in Eius honorem concessas 
fuisse a Gregorio XIII, visitantibus ipsius Beati ecclesias, teste Theo- 
doro Ferrinio in Beati Bartholi vita ». Itaque, quum praedicta acta pro- 
cessualia cum informatione et summario, necnon cum responsione ad 
animadversiones R. P. D. Promotoris Sanctae Fidei, examini et iudicio 
Apostolicae Sedis subiecta fuerint, instante Rmo P. Francisco Maria 

Paolini, Ordinis Fratrum Minorum Postulatore Generali, Rimi Episcopi, 
cleri et populi Sancti Geminiani et totius dioecesis Collensis atque insi- 
mul Rmi P. Dionisii Schuler, totius memorati Ordinis Ministri Gene- 
ralis, preces et vota depromente, Emus ac Revinus Ditus Cardinalis 
Franciscus a Paula Cassetta, Episcopus Sabinensis et huius Causae 
Ponens seu Relator, in Ordinario Sacrorum Rituum Congregationis 
Coetu subsignata die ad Vaticanum coacto, sequens dubium discutien- 
dum proposuit: « An sententia a Rho Dito Episcopo Collensi lata super 
cultu ab immemorabili tempore exhibito praefato Servo Dei, sit confir- 
manda in casu et ad effectum de quo agitur? » Et Emi ac Rmi Patres 
Sacris tuendis Ritibus praepositi, post relationem ipsius Emi Cardinalis 
Ponentis, audito etiam voce et scripto R. P. D. Alexandro Verde San- 
ctae Fidei Promotore, reformato dubio, omnibus accurate perpensis, 
rescribendum censuerunt: « Affirmative seu constare de casu excepto 
a decretis sa. me. Urbani Papae VIII in casu et ad effectum de quo 
agitur; seu confirmandum esse cultum, si Sanctissimo placuerit ». Die 
19 Aprilis 1910. 

Quibus omnibus Sanctissimo Domino Nostro Pio Papae X per 
infrascriptum Cardinalem Sacrae Rituum Congregationi Praefectum rela- 
tis, Sanctitas Sua Rescriptum Sacrae eiusdem Congregationis ratum 
habuit et probavit, die 27, eisdem mense et anno. 


Fr. S. Carp. Martine.u, S. R. C. Praefectus. 


L. S. 
+ Petrus La Fontaine, Episc. Charystien., Secretarius. 


II. 
NEAPOLITANA (Napoli). 


BEATIFICATIONIS ET CANONIZATIONIS VEN. SERVI DEI 
PASCHALIS ATTARDI, SACERDOTIS SAECULARIS. 


Illustris clerus neapolitanus qui, maiorum suorum vestigiis inhae- 
rens, spectatae virtutis, sanae scientiae singularisque studii et amoris 
pro Dei gloria et animarum salute provehenda haud parvum nomen 
sibi comparavit, e suo gremio exisse gaudet ac laetatur alterum sacer- 
dotem super candelabro positum. Paschalis Attardi nova luce illuminat 
dilectos fratres concivesque suos quibus, suam quoque vivendi formam 
domesticis ac sacerdotalibus virtutibus claram suaviter ac modeste exhi- 
bens, cum Paulo Apostolo dicit: « Imitatores mei estote, sicut et ego 

Christi ». Hic homo Dei bene describitur et repraesentatur in Ecclesia- 
stico per beatum illum virum qui « inventus est sine macula, post aurum 
non abiit, nec speravit in pecunia et thesauris, et mirabilia fecit in vita 
sua, quia omnem spem suam in Dei bonitate et potentia reposuit ». 
Neapoli ortus die 2 Octobris an. 1837, ex legitimis coniugibus Nicolao 
et Clementina Catena, in sacro regenerationis fonte quatuor habuit im- 
posita nomina Paschalem, Vincentium, Raphaélem et Gertrudem. Paren- 
tum cura et exemplo primis catechismi rudimentis edoctus, succre- 
scebat infans insimul modestus, religiosus ac pius. Puerilibus ludis 
posthabitis, domi altariola erigere, sacras coeremonias imitari et pecu- 
liaria festa devotis exercitationibus celebrare delectabatur. Maiorum 
dictis prompte alacriterque obtemperans, tutam obedientiae viam tere- 
bat; inspiciens huius virtutis perfectum exemplar in Christo et probe 
sciens obedientiam in lucta quam homo in vita sua sustinere debet, 
gloriosas parituram esse victorias. In templo frequens ac diu multumque 
orans, de rebus divinis conciones audire atque incruento Missae sacri- 
ficio aliisque sacris functionibus adstare satagebat. Solitudinis amor, 
sensuum custodia atque ipsius corporis habitus, incessus ac gravitas 
optimum iuvenem adeo penes domesticos et cives commendabant, ut 
Eum obviam videntes per vias Sanctum reverenter appellarent. Neque 
minor erat opinio praeceptoris Michaelis sacerdotis Scotti, qui suum 
discipulum, studio, modestia et diligentia eximium, diligebat ceterisque 
condiscipulis in exemplum indigitabat. Sedatis fluctibus ob rerum nova- 
rum studia excitatis ann. 1848-1849, neapolitanum Societatis Iesu athe- 
neum, iam clausum denuo patuit alumnis, inter quos selectum tenuit 
locum Paschalis, ingenio ac virtute pollens, qui etiam peculiari coetui 
iuvenum praestantiorum a S. Aloisio nuncupato meruit adscribi. Hisce 
aliisque ornatus perfectioris vitae incrementis ac divina gratia adiutus, 
ecclesiasticae militiae nomen dare exoptavit et, consulente confessario 
suo, viro prudenti ac pio, atque consentientibus parentibus, anno 1856 
clericalem habitum induit. Theologicis disciplinis incoeptis ac feliciter 
expletis, post varias ac praescriptas probationes, ad sacros Ordines 
gradatim ac rite promotus fuit. Memorare autem libet Servum Dei in 
urbe Roma subdiaconatum recepisse a Cardinali Riario-Sforza, Archie- 
piscopo Neapolitano, qui, persecutionem passus propter iustitiam, in 
hae urbe, veluti refugii loco, tunc degebat. Sacerdotio auctus, nulli 
pepercit industriae ac labori ad Dei gloriam cum animarum salute pro- 
movendam. Neapoli in ecclesia Ssho Nomini Iesu dicata sedulus ac 
devotus operam suam in ministerio praestabat. Peculiari ac filiali pie- 
tatis affectu erga divinum Redemptorem eiusque Virginem Matrem Imma- 

culatam et sanctum Ioseph castissimum huius Virginis sponsum fereba- 
tur. Re familiari aliquantulum depressa, praeseriim ob varias infirmitates 
quibus Ipse ac sui afflictabantur, hisce domesticis indigentiis sublevandis 
simulque pueris ac adolescentulis recte instituendis in propria domo, 
scholam aperuit. Dum litteras tradebat, animos alumnorum ad pietatem 
informabat. Praesentiam ac timorem Dei cum conscientiae puritate per 
devotas exercitationes inculcare satagebat, vehementer exhortans disci- 
pulos natu maiores ut quotidie sacro adstarent et frequenter ad sacram 
mensam accederent. Hane suam charitatem fidelis Christi servus ac 
minister large et copiose explicabat etiam erga infirmos in xenodo- 
chio ac potissimum erga egenos et pauperes in oratorio nocturno quod 
penes supradictam ecclesiam sedem habebat ipsumque Paschalem per 
plures annos moderatorem. Qui patienter et mansuete sodales christiana 
doctrina instruendo, in operibus ad Congregationem Spiritus domini- 
calem pertinentibus eos constanter exercebat. In concionibus, quas de 
rebus divinis ad normam sacrorum canonum saepissime ad populum 
habebat, non minus docte et lucide quam fortiter et suaviter ita audien- 
tium animos, Deo adiuvante, commovebat, ut in eis, praeter multam 
admirationem et lacrymarum copiam, solidiores virtutis et gratiae fru- 
ctus gigneret. Ex discipulis atque auditoribus Servi Dei plures, meliora 
charismata secuti, statum ecclesiasticum sive saecularem sive regula- 
rem amplexi sunt, in quo, sacris ministeriis bonisque operibus sedulo 
intenti, propriam aliorumque salutem usque ad vitae exitum curarunt. 
Eius prudentia, industria et charitas maxime eluxerunt in audiendis 
fidelium utriusque sexus confessionibus eorumque conscientiis dirigen- 
dis. Per viam mediam a S. Alphonso Maria de Ligorio magistro et 
duce signatam, suos poenitentes filiosque spirituales, per salutares 
mentis et cordis ascensiones ad montem sanctum Dei perduxisse per- 
hibetur. Tandem, diuturnis laboribus, corporis macerationibus atque 
continuis infirmitatibus consumptus, proximum vitae finem fidenter 
aspexit, cupiens dissolvi et esse cum Christo. Mox, lethali et insanabili 
morbo correptus, quum tres ante dies Sacrum litavisset, vir Dei, voti 
compos effectus, meritis dives ac coelo maturus, supremum diem piis- 
sime obiit, die 25 Martii an. 1893. Corpus Servi Dei biduo mansit expo- 
situm ut civium ex omni ordine confluentium votis satisfieret , qui ali- 
quid sibi ex Eius vestibus et capillis arripere certabant veluti reliquias, 
memoriae ac venerationis causa. Ipsius corporis translatio in ecclesiam 
Congregationis Spiritus non minus quam solemnes exequiae, ob reli- 
giosam pompam populique devoti frequentiam triumpho similis visa est. 
Fama autem sanctitatis quam Paschalis, simplex sacerdos saecularis, 

Neapoli tantum commoratus, nec splendore dignitatum et officiorum nec 
celebritate operum ac fundationum sed solo exercitio sacri ministerii 
atque omnigenae virtutis sibi adeptus fuerat in vita, post eius obitum 
magis in dies clara ita percrebuit, ut, biennio elapso, ad inquisitionem 
super ea in ecclesiastica Curia neapolitana adornandam deventum sit. 
Quae quidem inquisitio, iustis de causis pluries intermissa, demum 
an. 1904 absoluta, ad Sacram Rituum Congregationem transmissa est. 
Quum vero omnia in promptu sint, instante Rho P. Antonino ab As- 
sumptione, Ordinis SSmae Trinitatis Ministro Generali et huius Causae 
postulatore, attentis litteris postulatoriis quorumdam Emorum Sanctae 
Romanae Ecclesiae Cardinalium, plurium Rmorum Antistitum, necnon 
Canonicorum, Hebdomadariorum et quadraginta presbyterorum ecclesiae 
Metropolitanae archidioecesis Neapolitanae aliorumque canonicorum vel 
rectorum ecclesiarum collegiatarum eiusdem archidioecesis simulque com- 
plurium praepositorum Ordinum vel Congregationum religiosarum, infra- 
scriptus Cardinalis Sebastianus Martinelli, Sacrae Rituum Congregationi 
Praefectus et ipsius Causae Ponens seu Relator, in ordinariis Sacri 
eiusdem Consilii Comitiis subsignata die ad Vaticanum habitis, sequens 
dubium discutiendum proposuit: « An sit signanda Commissio introductio- 
nis Causae in casu et ad effectum de quo agitur ». Et Emi ac Revini 
Patres sacris tuendis ritibus praepositi, post relationem ipsius Cardi- 
nalis Ponentis, audito etiam voce et scripto R. P. D. Alexandro Verde, 
Sanctae Fidei Promotore, omnibus sedulo perpensis, rescribendum cen- 
suerunt: « Affirmative, seu signandam esse Commissionem introductio- 
nis Causae, si Sanctissimo placuerit ». Die 19 Aprilis 1910. 

Facta postmodum de his Sanctissimo Domino Nostro Pio Papae X 
per ipsum infrascriptum Cardinalem Sacrae Rituum Congregationi Prae- 
fectum relatione, Sanctitas Sua Rescriptum eiusdem Sacri Consilii ratum 
habuit et probavit propriaque manu signare dignata est Commissionem 
introductionis Causae Venerabilis Servi Dei Paschalis Attardi, sacerdotis 
saecularis, die 27, eisdem mense et anno. 


Fr. S. Carp. Martine, S. R. C. Praefectus. 


L. S. 


+ Petrus La Fontaine, Episc. Charystien., Secretarius. 


Se 

SACRA ROMANA ROTA 


RIPANA (Ripatransone). 
IURIUM. 


Pio PP. X regnante, Pontificatus Dominationis suae anno septimo, 
die 2 Aprilis 1910, RR. PP. DD. Michael Lega, Decanus, Ponens, Gu- 
stavus Persiani, Antonius Perathoner, Auditores de turno, in causa Ri- 
pana - lurium - inter parochum SS. Gregorii et Margaritae repraesen- 
tatum per Vincentium Sacconi, advocatum, et Capitulum Cathedrale 
Ripanum, repraesentatum per Angelum D’Alessandri, advocatum, sequen- 
tem definitivam tulerunt sententiam. 

S. Pius V oppidum Ripaetransonis, quod erat dioecesis Firmanae, 
auxit titulo civitatis cum Ecclesiam S. Benigni ad Cathedralis dignita- 
tem evexit; quatuordecim vero parochiales Ecclesias eiusdem oppidi univit 
et adnexuit, cum suis bonis et iuribus, singulis quatuordecim praeben- 
dis, quibus constitutum est Capitulum Cathedrale. Dein hae paroeciae, 
auctoritate eiusdem S. Pii V, redactae sunt ad quatuor, ceteris omnibus 
suppressis, cum civitas Ripana divisa esset in quatuor regionibus; Ajelli 
videlicet, S. Dominici, Montis Antiqui, et Capitis Montis nuncupatis et 
in unaquaque regione una parochialis Ecclesia sufficere visa est; nempe 
in Ajello Ecclesia S. Benigni in Cathedralem erecta, in S. Dominici paro- 
chialis Ecclesia S. Angeli de Roflano, in Montis Antiqui SS. Nicolai, Ru- 
stici et Eleuterii, denique in regione Montis Antiqui parochia SS. Gre- 
gorii et Margaritae.— Hae quatuor parochiae unitae manserunt Archi- 
presbyteratui et tribus canonicatibus et praebendis uti singulis, non 
autem toti Capitulo, vel mensae Capitulari, facultate Canonicis concessa, 
per Vicarios perpetuos ab Ordinario loci approbandos, parochialia mini- 
steria exercendi. 

At parochiale officium ex deputatione Vicariorum, uti saepe contin- 
gere solet, non satis tanto muneri idoneorum, magnum patiebatur detri- 
mentum, unde querelae excitatae sunt, et harum occasione Sacra 
Congregatio negotiis Episcoporum et Regularium praeposita censuit 
expedire ut unio praedicta dissolveretur. Et hoc perfecit Paulus V sua 

Constitutione « Exposcit pastoralis », qua unionem quatuor parochiarum 
Archipresbyteratui et tribus canonicatibus factam, perpetuo dissolvit, 
separans et disiungens easdem Ecclesias a praebendis canonicalibus, 
iubens, tamquam liberas, praevio examine per concursum, iuxta legiti- 
mam formam, conferri debere. 

Iam a constitutione Ecclesiae Cathedralis Ripanae, quia Ecclesia 
S. Benigni erat angustior, deliberatum fuerat, Cathedralem transferri ad 
Ecclesiam SS. Gregorii et Margaritae, quod tamen, praecipue renuente 
parocho ad SS. Gregorii et Margaritae, perfici non potuit usque ad annum 
1601, quo Clemens VIII] per Breve mandavit eiusmodi translationem dari 
executioni. Reapse veteri Ecclesia solo aequata, nova extructa est in 
eodem loco sumptibus communitatis. Et in Brevi cavetur quod eadem 
civitas seu communitas teneretur, prope dictam Ecclesiam SS. Gregorii et 
Margaritae, domum construere tum pro Episcopo tum pro parocho. 

Dum opera dabatur novae Ecclesiae aedificandae, parochus SS. Gre- 
gorii et Margaritae animarum curam administravit in Ecclesia S. Blasii, 
quam sub anno 1637, pene fatiscentem, dereliquit, et ad Ecclesiam 
SS. Gregorii et Margaritae rediit, aegre tamen a Capitulo exceptus. Uti 
enim contentiones non defuerant parochum inter et Capitulum in Ec- 
clesia S. Benigni, ita coniiciebant Capitulum non pacificam fore simul- 
taneam utriusque permanentiam in nova Ecclesia Cathedrali. Timorem 
non fuisse inanem confirmavit eventus; parochus enim coactus fuit ab 
Ecclesia Cathedrali discedere et iterum ad S. Blasii se recipere, decreto 
Curiae Ripanae anni 1641. At haec Ecclesia minabatur ruinam, eidem- 
qua reficiendae parochus impar erat, quam ob rem res delata est ad 
Sacram Congregationem EE. et RR., quae die 14 Iunii 1651 rescripsit: 
« Parochialem esse in Cathedrali nec molestetur Propertius pro restaura- 
tione Ecclesiae S. Blasii. Quo vero ad reliqua Episcopus provideat ne 
oriantur scandala ». Quod rescriptum, pro sua executione interpretatum 
est, et applicavit Episcopus Ursinius decreto anni 1657, iubens, etiam com- 
minatis poenis, parochum: « che per I’ avvenire dobbiate esercitare la 
« cura delle anime a voi soggette nella nostra Chiesa Cattedrale, dove 
« per voi e i vostri successori abbiamo provvisto di sagrestia congiunta 
« all’ altare di S. Gregorio ecc. ». Plures quaestiones per hoe decretum 
e medio sublatae sunt, et non paucae praeventae, ne in posterum exori- 


rentur; at non omnes praecaveri poterant, quae malo fato dein exarserunt. 
Hisce definiendis occurrit episcopale decretum diei 9 Iunii 1907, quod 
tamen cum minus arrideret instantiis Capituli Ripani, tidem Canonici 
impetere iudicialiter deliberarunt. Quorum precibus annuens apud H. S. 
Tribunal institui iudicialem cognitionem eiusdemque causae definitionem 

fieri commisit Beatissimus Pater. Quaestio autem hodie agitur sub hisce 
rogandi formulis, legitime inter partes concordatis: 

I. An ius celebrandi officia nuncupata generalia pro defunctis in 
Ecclesia Cathedrali Ripana spectet ad Capitulum vel potius ad Paro- 
chum SS. Gregorii et Margaritae in casu. 

II. An Capitulum Cathedrale Ripanum ius habeat exclusivum in 
Ecclesia Cathedrali, ita ut parochus SS. Gregorii et Margaritae a Capi- 
tulo pendeat quoad usum Ecclesiae, excepto tamen Altari S. Ioannis seu 
paroeciali, necnon quoad usum organi, eidemque Capitulo solvere teneatur 
taxas statulas vel statuendas in casu. 

III. An parocho SS. Gregorii et Margaritae competat titulus vulgo 
« Parroco del Duomo, o della Cattedrale » in casu. 

In definitionem harum quaestionum RR. PP. DD. Auditores ad 
factum quod attinet haec perpenderunt: 

1.° Vi Constitutionis Pauli V factum est, ut dissoluta in perpetuum 
unione inter praebendas parochiales et canonicales, munus_ parochiale 
separaretur et fieret independens a Capitulo, quod cum auctoritatem in 
parochiam exercere non posset, eum removere a sua Ecclesia enixius 
conatum est. 

2.° In conventione, qua Communitati Ripanae cessa est vetus Ec- 
clesia ut nova in eodem loco construeretur, cautum fuit debere commu- 
nitatem, prope dictam Ecclesiam S. Gregorii in Cathedralem construen- 
dam..... pro commoditate et habitatione Vicarii perpetui (nondum enim 
facta fuerat dissolutio unionis praebendae parochialis a canonicali Const. 
Pauli V) curam animarum gerentis in dicta Ecclesia S. Gregorii. Quare 
communis erat intentio ut parochialis cura ab Ecclesia Cathedrali non 
disiungeretur, cum ipsa parochialis in cathedralem erigeretur; et cano- 
nicorum desiderium inde expellendi parochum habitum est post prae- 
fatam separationem, decretam a Paulo V. — At de facto parochialis Ec- 
clesia S. Gregorii iam titulo Cathedralis aucta fuerat, unde una eademque 
Ecclesia facta est cathedralis et parochialis. 

3.° Videtur quod nova Ecclesia Cathedralis erecta sit sub titulo 
SS. Gregorii et Margaritae, et hoc comprobare dicenda sunt innumera 
documenta multo posteriora erectioni Cathedralis Ripanae. Ita in Bulla 
institutionis parochi Mancini, 24 Maii 1840, narratur: « Ego notarius..... 
requisitus pro parte Clerici D. Propertii Mancini..... me personaliter con- 
tuli..... ad Ecclesiam Cathedralem SS. Gregorii et Margaritae ». — Verum 
Capituli Advocatus in discussione orali causae, habita die 31 Martii p. 
elapsi, asseruit Ecclesiam Cathedralem esse sub titulo et invocatione 
S. Gregorii Magni Papae. Forsan innititur Patronus auctoritati Philippi 

Monacelli, Episcopi Ripani, qui in relatione S. Visitationis a. 1826 nar- 
rat: « Qua completa (Ecclesia) non vero usque ad eiusdem perfectionem, 
attamen in statu sufficienti ad explendas inibi ecclesiasticas functiones sub 
a. 1622 cathedra episcopali regente R. P. D. Laurentio Arzolino, Episco- 
pus ipse et Capitulum illam officiare coeperunt dimissa parochiali S. Be- 
nigni ac eiusdem titulo; viso enim decreto S. RR. C. diei 14 Iunii 1623 
titulus ipse in alterum S. Gregorii commutatus fuit; ideo nedum Eccle- 
sia, verum etiam Capitulum sub titulo existunt ab eo tempore, sub invoca- 
tione et protectione S. Gregorii Magni ». Ast adverti debet, in referendo 
titulo nuncupatum fuisse (uti in more est) S. Gregorium Magnum uti 
Patronum Principem nec exinde excludi S. Margaritam sed veluti haberi 
secundo loco Patronam. Ceterum RR. PP. DD. Auditoribus visum est, 
heic non quaeri de titulo, sed de ipsa ecclesia, quae absque dubio una 
eademque est et Cathedralis et Parochialis sive uni et alteri unus idem- 
que sit titulus sive sit distinctus. Quo sensu Sacra Congregatio EE. 
et RR. anno 1652 rescripsit: « Parochialem esse in Cathedrali ». 

Hisce in facto notatis, ad iws quod spectat haec considerata sunt. 
Ex Constitutione Pauli V dissolvente in perpetuum praefatam unionem, 
secutum est Ecclesiam Cathedralem non esse Parochialem quatenus 
neque capitulo neque alicui ex capitularibus cura competit animarum; 
sed esse Parochialem quia in ea, iam ante erectam Cathedralem, cura 
exercebatur animarum, quae adhuc exercetur et exercenda est a parocho 
independenter a Capitulo. Quae positio quamvis in facto possit esse 
utrique parti difficilis, ob quotidianas difficultates quibus pax turbari 
potest, tamen in iwre non est improbanda neque regulis iuris est con- 
traria. Verum si quaeratur ad quemnam, nempe an ad capitulum aut 
ad parochum, pertineat Ecclesia, otiosum est quaerere de proprietate, 
quia Ecclesiae sunt extra commercium, seu in proprietate et dominio 
privatorum esse non possunt, uti probat Card. Cavagnis, Jus. Publ. 
lib. VI, n. 221 (edit. quarta). Utrum vero penes ipsam ecclesiasticam 
communitatem aut particularem, aut localem, aut supremam sive re- 
spective sive absolute superiorem, Ecclesiarum proprietas dicenda sit 
residere, quaerunt iurisconsulti, uti videre est apud P. Brandi S. I. in 
opusculo « Di chi sono le chiese? » Remanet ergo usus Ecclesiarum ad 
quem ius habent personae iuridicae sive physicae sive morales in eisdem 
legitime constitutae. 

Unde non habetur iuridice monstrum plurium capitum in uno cor- 
pore, prouti obiicit Patronus Capituli; nam apud Card. De Luca, De 
Iurisd, Discept. Card. Albitii, n. 104, legitur: « Cum non sit monstrum 
« quod in una Ecclesia duo sint capita, diversis tamen respectibus, uti 

« consideravit Rota in decisionibus Montis Regalis, Iurisdictionis 69 et 
« 121, Part. I, recent. et ex textu in l. s. ff. de iurisdictione omnium iudi- 
« cum voluit ». 

Et in Decis. 7 aut 6 coram Molines docetur: « ..... cum inter se com- 
« patiantur simulque stare possint Ecclesiam esse saecularem et pro- 
« prium saecularem Rectorem habere inibi curam animarum exercentem 
«et nihilo minus officiari et divinum cultum in ea a Regularibus haberi, 
«ut advertit Card. De Luca, de Reg. discept. 64, n. 4, et punctualiter 
« in disc. 30, n. 3 et 4, de iurisdict. ubi optimum proponit exemplum 
«plurium Ecclesiarum Titularium S. R. E. Cardinalium, quae earum 
« antiquo statu et qualitate retentis precario retinentur et officiantur a 
« Regularibus..... prouti etiam exploratum habemus nullam involvere repu- 
« gnantiam quod Ecclesia parochialis erigatur in collegium et nihilo mi- 
« nus cura in ipsum non transferatur sed exercibilis remaneat in eadem 
« Ecclesia per eum, qui illam antea habebat ». Et ibi citatur Decisio 125, 
P. XIX, recent. qua resolutum fuit constare de bono iure curatorum in 
Ecclesia parochiali S. Babylae dioecesi Mediolanen., quamvis haec Ec- 
clesia erecta fuerit in Collegiatam. Cum enim Praepositus et Canonici 
vellent sibi arrogare nonnulla munera antea spectantia ad Curatos, hi 
victores e iudicio discesserunt quum demonstraverint, ex Bulla erectio- 
nis Collegiatae, per expressam voluntatem Pontificis Sixti V eorum 
praebendas et munera fuisse penitus conservata in eodem statu ut prius; 
unde conclusum fuit, hos Curatos curam habere animarum « ut prius, et 
ad eos spectare totale et integrum curae animarum ministerium cum 
iuribus et emolumentis parochialibus »; ita sub n. 2 et n. 24 redditur ratio: 
« iuri non repugnat quod Ecclesia parochialis erigatur in Collegium et 
nihilominus cura non transferatur in Dignitatem aut Collegium sed rema- 
neat penes eum, qui illam antea habebat ». Eadem principia disertissime 
explicat et confirmat Decis. 103, Part. XIX, recent. et docet Corradus, Pra- 
wis benef., lib. 2, cap. 2, n. 50. In casu nostro cum Ecclesia parochialis 
erecta fuit in Cathedralem, utique facta est mutatio in statu paroeciae 
cum haec unita fuerit Canonico Archipresbytero; sed Paulus V res in 
pristinum restituit, dissoluta quacumque unione parochiarum cum prae- 
bendis canonicalibus, unde parochiae effectae sunt liberae et a Capi- 
tulo et singulis canonicis independentes. Et in hodiernum statum prae- 
bendae parochialis in Ecclesia Cathedrali quadrant adamussim principia, 
quae recoluimus. 

Firmata vero libertate et independentia parochi in Ecclesia Cathe- 
drali relate ad Capitulum quoad integrum ministerium curae parochialis, 
consequitur usum Ecclesiae Cathedralis utrique competere, prouti expo- 

stulat exercitium tum curae animarum tum functionum capitularium, 
servato debito ordine, ne oriantur scandala, uti sapientissime monuit 
Sacra Congregatio EE. et RR. in saepius relato rescripto. Duarum enim 
personarum ad invicem independentium simultanea permanentia in eadem 
Ecclesia non est monstruosa nec iuri contraria, sed facilem litibus, con- 
tentionibus, scandalis aperit aditum. Hine providentissime Episcopus 
Ursinius monito Sacrae Congregationis satisfaciens, edidit decretum exe- 
cutoriun:, quo limites praefixit, quibus et Capitulum et parochus contine- 
rentur absque offensione propriorum iurium, et ita scandala evitarentur. 
Ast Sacra Congregatio non tantum sua monita direxit in Episcopum 
Ursinium, sed omnes Episcopos in Cathedra Ripana subsecuturos mo- 
nere intendit ut invigilarent ne inter Capitulum et parochum scandala 
orirentur. Quare Episcopus Ursinius suo decreto a. 1657 non integrum 
absolvit munus executorium Episcopo concreditum a Sacra Congrega- 
tione, sed integram reliquit et intactam suis successoribus potestatem 
ea decernendi circa rescripti executionem quae pro diversis rerum 
adiunctis iubere oporteret ad vitandas contentiones canonicos inter et 
parochum. Reapse ipsum rescriptum ita conceptum est ut nihil novi 
constituat, sed rerum statum declaret - parochialem esse in Cathedrali -. 
Equidem cum Ecclesia Cathedralis, in vim Constitutionis Pauli V aeque 
inserviat functionibus canonicalibus et exercitio curae animarum, disso- 
luta tamen unione curae parochialis et praebendae canonicalis, ne ex in- 
dependentia duorum manerum in eadem Ecclesia exercendorum sequantur 
contentiones, aemulationes, scandala, Episcopus usque providere debet. 
Huc spectat Sacrae Congregationis monitio: Quo vero ad reliqua Episcopus 
provideat ne oriantur scandala. 

Quam ob rem RR. PP. DD. Auditores, in controverso decreto epi- 
scopali diei 17 Augusti 1908, censuerunt non posse probari quae asserit 
Episcopus « che tutta la ragione di decidere nella presente controversia é 
« basata principalmente sulla retta interpretazione del Decreto Orsini 
« sopra accennato, il quale costituisce la regola fondamentale per la con- 
« sistenza della parrocchia dei SS. Gregorio e Margherita nella Chiesa 
« Cattedrale ». Siquidem decisionis ratio in hodierna quaestione repe- 
tenda est a Constitutione quam habent in Ecclesia Cathedrali et Capitu- 
lum et parochia. — Hance constitutionem perspicue significavit Sacra Con- 
gregatio rescribens - parochialem esse in Cathedrali -, nihil decernens 
circa eiusmodi simultaneam permanentiam duorum entium distinctorum 
et ad invicem independentiam in eadem Ecclesia, tantum denuncians 
pericula dissensionum et discordiarum, una simul admonens Episcopum 
ut invigilet ad easdem praepediendas. Episcopus Ursinius primus manus 

admovit ut executioni mandaret decretum, sed non omne absolvit opus, 
uti iam animadversum est, et de necessitatibus, quae in dies exoriri 
possunt cognoscere debet Episcopus, qui dioecesim Ripanam regit ad 
fovendam pacem et concordiam in Ecclesia Cathedrali in aedificationem 
populi christiani. Attamen praetergredi fas non est Ordinario Ripano 
iura legitime quaesita quae scilicet sive ex decreto Ursiniano sive ex 
consuetudine sive alio quocunque legitimo titulo alteri ex contendentium 
certe acquisitum fuerit. lta si non expresse et directe, tamen indirecte 
et implicite pro functionibus parochialibus assignatum est in decreto 
Ursiniano altare Sancti Gregorii: usus ita constanter firmavit hance dicti 
aliaris destinationem ut episcopus eamdem mutare non valeat. Item 
ex conventione anni 1745 parochus se obligavit in perpetuum ad sol- 
vendum unum scutatum capitulo pro quibusdam expensis cultus divini 
in Cathedrali: Episcopus in decreto diei 17 Augusti 1908 ratam habet, 
uti par erat, eiusmodi conventionem, at iure merito ad duplum evexit 
pecuniae summam a parocho quotannis solvendam, habita ratione immi- 
nuti pecuniae valoris. Eadem ratione Capitulum revereri debet non 
minus quam decretum ursinianum, decretum Sacrae Visitationis anni 1819, 
mandans distincto campanarum pulsu fidelibus annunciari missae paro- 
chialis celebrationem. 

In ordinandis vero normis quibus explicandae sunt in Cathedrali 
functiones canonicales et parochiales, rectam sibi ponit regulam Epi- 
scopus in decreto a. 1908 advertens: « Cid va sempre inteso col riguardo 
« alla precedenza che di diritto spetta al Capitolo » De modo quo conti- 
nenda sit haec praecedentia, disserit De Herdt, Praxis Capit., cap. 9, § 8, 
posito casu distinctionis Capituli et parochiae erectae in Ecclesia Ca- 
thedrali, uti contigit in Metropolitana Mechliniensi, et docet « Talis paro- 
« chus non dependet a Capitulo sicut Capitulum etiam non dependet a 
« parocho. Capitulum igitur et parochus duo sunt magistri et. duo domini 
«in eadem domo seu Ecclesia. Ecclesia qua Cathedralis certe maior est 
« et eatenus praeferenda; quatenus autem est parochialis, etiam sua iura 
« habet. Oportet autem omnia ita ordinare et disponere ut Capitulum 
« occasionem et tempus opportunum functionibus parochialibus relinquat; 
« et parochus neque choro neque functionibus capitularibus impedimen- 
« tum ponat. Curandum omnino est Capitulo et parocho ut omnes se 
« intra iurium et officiorum suorum limites contineant etc. ». Barbosa, 
de Canonicis, cap. 18, n. 44 et cap. 19, n. 1; Melanus, de Canonicis, I. 1, 
cap. 1; Lucius Ferrari, Bibliot. can. canonicus, art. 11 n. 3; Pallottini, 
canonici, § 7, n. 1, sq.. De potestate autem Episcopi decernendi ea quae 
spectant ad ordinem sacrarum functionum in Ecclesia Cathedrali quum 

in eadem permanere debent et Capitulum et parochia, quin tamen una 
ab altero dependeat, rescripsit Sacra Congregatio Concilii in una Pam- 
lonen. Iur. par., 28 Aug. 1886 et 29 Ianuarii 1887, et inde deducitur, hisce 
in adiunctis, Episcopum edere ordinationem debere qua auferantur con- 
tentionum et aemulationum pericula et scandala. 

Porro in regulandis functionibus per se non parochialibus ratio 
habenda est illius potioris dignitatis et praeminentiae canonicorum cathe- 
dralium prae aliis sacerdotibus vel parochis, uti probant citatae aucto- 
ritates et in primis Barbosa Il. cit., quo sub aspectu iure merito Capitulo 
reservatae sunt certae functiones non parochiales in diebus solemniori- 
bus peragendae, quas enumerat Can. Masciaretti in litteris diei 8 Martii 
p. elapsi. 

Sed in casu, ne fiat confusio advertere praestat inter Capitulum et 
parochiam ne haberi quidem illam unionem aeque principalem quae inter- 
cedit si Capitulum et parochia in dictam unionem copulentur, salvis 
tamen iuribus utriusque partis essentialibus, exercendis in eadem Eccle- 
sia. Ad hance speciem unionis se referunt plures decisiones Sacrae Rituum 
Congregationis adserentes Capitulo maiorem partem et potiorem functio- 
num, quae proprie non sint parochiales. Ita in Baionen. S. RR. Congregatio 
rescripsit, die 13 Septembris 1879, « Functiones in Ecclesia Cathedrali, quae 
simul est parochialis, spectant ad Capitulum, eaxcepta tamen sacramento- 
rum administratione ». Item in Drapanen. diet 5 lul. 1871 in Urgentina, 
diet 23 Maii 1873; et Sacra Congregatio Concilii, his obsecuta regulis, 
in Carcassonen., diei 14 Iunii 1890. E contra in themate nulla habebatur 
unio aeque principalis. Etenim ante cit. Constitutionem Pauli V habe- 
batur unio perfecta seu extinctiva, ex canonicatu et titulo parochiali 
unum efficiens beneficium, quam unionem penitus et in perpetuum dis- 
solvit Paulus V statuens « unionem praedictam dissolvere, ut melius pro- 
« videretur curae animarum et illius exercitio. » Ergo Summus Pontifex 
nedum iuribus parochiae essentialibus providere voluit, sed curae ani- 
marum et illius exercitio; seu integrae administrationi muneris parochia- 
lis. Quam dissolutionem ita efficacioribus verbis significat Pontifex ut 
diserte doceat nullam unionem superstitem esse, ait enim ab Archipre- 
sbyteratu et a canonicalibus, respective « perpetuo dissolvimus ac easdem 
« parochiales Ecclesias illarumque curam animarum.... perpetuo dismem- 
« bramus et separamus... ». Propositum Pontificis hoc erat, quamcumque 
in posterum auferre unionem; quandoquidem praedicta unio tot ac tanta 
produxerat incommoda. Ceterum exploratissimi iuris est, duarum prae- 
bendarum aut fundationum, suapte natura, distinctarum , non haberi 
unionem quamcumque nisi expresse decernatur. 

Huc autem redit animadversio ab initio posita, scilicet « neque mon- 
« struosum esse quod in una Ecclesia adsint duo corpora inter se distincta, 
« saecularium et regularium habentia duo capita, ut de Ecclesia Montis 
« Regalis exemplificat Rota, coram Coccino, decis. 157... et de Ecclesia 
« S. Ambrosii Mediolanen. habente duo collegia inter se distincta, quo- 
«rum unum regitur ab Abate, alterum vero a Praeposito, advertit Lot- 
« terius, de re benef., lib. 1, q. 18, n. 20 » et ita disserit decisio Rotalis 103* 
inter recent. Part. 19, t. 1; idemque confirmant decisiones iam ab initio 
relatae, et explicant ulterius Montis Regalis Iurisdictionis, 69 et 12, Part. 1. 
Recent. Exempla vero allata in citatis decisionibus adamussim quadrant 
in casum nostrum, nulla enim unio vel aeque principalis haberi potest 
inter duo collegia, unum saeculare, regulare alterum. 

Hisce praeiactis animadversionibus, ad singula dubia haec perpen- 
derunt RR. PP. DD. Auditores. - In primo dubio quaeritur, num parocho 
ius competat celebrandi officia generalia pro defunctis. Hoc ius sibi vin- 
dicat Capitulum abiudicans Parocho. Si stemus decreto Ursiniano deberet 
contrarium asseri; statuit enim Episcopus Ursinius. « Circa le oblazioni 
« dei funerali delli parrocchiani dichiariamo spettare totalmente al Cu- 
«rato e di quelli fuori della parocchia che si seppelliranno in detta 
« Cattedrale, pagatane la quarta funerale al parroco del defunto, il resto 
« sia parimenti per detto curato. Il funerale nostro e dei Vescovi nostri 
« successori dichiariamo spettare al Capitolo, conforme all’ antico solito ». 
Idem decernitur pro officiis defunctorum celebrari solitis in diebus Com- 
memorationis annuae defunctorum. Quarum praescriptionum fundamen- 
tum est tum ius commune attribuens parocho eiusmodi obventiones fune- 
raticias vel saltem quartam partem; tum observantia « secondo I antico 
« solito ». Capitulo autem reservatur tantum funus Episcoporum. 

At progressu temporis, et certe ab anno 1821, officia generalia cele- 
brare coepit etiam Capitulum. Hoc anno quatuor parochi civitatis que- 
relas movent et conqueruntur de officio generali indicto a Capitulo: 
« essendo questa una novita senza esempio che pud andare a ferire i 
« diritti e gli interessi parrocchiali..... che col loro silenzio non intendono 
« prestar consenso all’ atto che potrebbe indurre una consuetudine lesiva 
« dei medesimi parrocchiali diritti ». At protestatio videtur in irritum 
cessisse, aut saltem nullum subsecutum fuisse decretum quod provo- 
care intendebant parochi a Sacra Rituum Congregatione ad quaestio- 
nem dirimendam. Si a celebrandis officiis generalibus impediri non 
valuit Capitulum, hoc repetendum videtur a bono iure, quo etiam pollet 
Capitulum celebrandi haec officia quoties legitime a fidelibus commit- 
tantur; Capitulum enim non secus ac parochus, sub diverso tamen 

respectu, sunt Ecclesiae Cathedralis rectores. Quare si ante annum 
1821 haec officia tantum a parocho celebrabantur, hoc secutum fuerat 
praecipue a decreto ursiniano, quod tamen, uti non semel animad- 
versum fuit, non constituit novum rerum statum et ordinem in Cathe- 
drali, sed quae pridem constituta fuerant, oppurtunis regulis moderatus 
est ne orirentur scandala, iuxta mentem Sacrae Congregationis EE. 
et RR. Si enim officia generalia ab utroque celebrari valeant et detur 
locus praeventioni, difficillime evitantur aemulationes et contentiones, 
uti hodierna docet experientia. 

Quia vero hodie Capitulum contendit sibi exclusive eiusmodi ius 
competere et potissimum ex praescriptione, PP. Auditores perpendentes 
documenta et attestationes hinc inde productas, censuerunt non satis 
constare de asserta praescriptione favore Capituli. Sane extra dubitatio- 
nis aleam versatur, controversum ius et parocho competere, vi sui mu- 
neris, idemque longo tempore ipsum exercuisse: ergo Capitulo proban- 
dum esset, idem ius ita exclusive ipsum exercuisse, contradicente paro- 
cho, ut adversus eumdem praescriptio decurrerit. At id in probatis non 
existit; nam ipsae attestationes, quae sunt ambiguae et facile in utram- 
que partem detorquentur, evincunt quasi-possessionem controversi iuris 
ex parte Capituli non esse certam sed aequivocam neque publicam. 
Nam ipsi capitulares fatentur, fidelibus persuasum esse parocho hanc 
facultatem inesse, nempe celebrandi officia generalia, eique haec com- 
mittuntur. De secuta celebratione ipse parochus attestationem facit fide- 
libus, eisdemque appositas syngraphas attestantes missarum celebrationes 
tradit; ergo ex duobus rectoribus in Cathedrali sacras functiones cele- 
brantibus, quinam dicendus est officium generale celebrasse, Capitulum 
an parochus? Hic quoties sibi committantur officia generalia in more 
habet monere praefectum sacrarii capitularis eique tradere necessariam 
pecuniam ut Sacerdotibus celebrandis satisfaciat. Qua ratione, Parochus 
dum consulit ut omnia in Ecclesia sint decenter peracta pro officii cele- 
bratione, et sacerdotes per consuetum pulsum campanarum monean- 
tur, una simul non praeiudicat suo iuri quia in Ecclesia Cathedrali 
explicari non possunt eiusmodi functiones nisi parochum inter et Capi- 
tulum maxima intercedat concordia. Et hoc animadversum est a PP. Au- 
ditoribus, considerantibus haec facta, quibus Capitulum fundat potissi- 
mum suam intentionem, non esse certa et univoca ad effectum possessionis 
necessariae ad praescriptionem; exploratissimi autem iuris est ex regula 3.* 
Turis in 6.° « sine possessione praescriptio non currit ». Statum vero pos- 
sessionis reddunt magis confusum et incertum plures attestationes paro- 
cho favorabiles pluraque documenta eidem faventia, quae exceptionibus 

impetuntur a Patrono Capituli, sed suam vim non amittere visa sunt 
RR. Patribus, ea maxime de causa quia Capitulum, quae asserit, plene 
probare debet. 

Denique adverterunt DD. Auditores, non officere parocho, quae 
retulit Canonicus Sciarra: « che nei libri di amministrazione di questa 
« Chiesa Cattedrale..... si trova segnata come riscossa la tassa utensili per 
« uffizi generali dovuta alla medesima Sagrestia dall’ anno 1742 sino a 
« questi ultimi tempi». Nam exinde probatur, Capitulum, etiam ante 
annum 1821, coepisse officia generalia celebrare; siquidem nemo inficias 
iverit, taxam pro utensilibus solutam ob officia generalia a parocho 
indicta et in Cathedrali celebrata, pro rata parte rependendam esse 
sacrario Capituli; non secus ac haec taxa solvitur singulis ecclesiis ad 
quas se conferunt Sacerdotes inibi celebrantes occasione officii generalis, 
uti fert mos in civitate Ripana. 

Ad 2."" dubium Patres respondere censuerunt negative prout pro- 
ponitur, quia dubium ita conceptum est ut vindicare intendat Capitulo 
ius in Ecclesia exclusivum seu proprietatem, et hoc in quaestionem addu- 
cere non placet, neque quoad Capitulum neque quoad Parochum. Re- 
ducitur enim quaestio ad usum Ecclesiae; et hic attribuitur tum Capi- 
tulo tum parocho eum in finem ut unum et alter suas functiones pacifice 
expleat in Ecclesia Cathedrali. Haec conclusio necessario sequitur ex 
dictis. Parochus apud suam Ecclesiam SS. Gregorii et Margaritae resi- 
dere debet, in eaque sua munera adimplere. Omnem dubitationem 
sustulit rescriptum Sacrae Congregationis declarans: « parochialem esse 
in Cathedrali » unde...., poenis comminatis, ab Episcopo Ursinio, paro- 
chus coactus fuit in Cathedrali curam animarum agere, decernens quod 
« per lavvenire dobbiate esercitare la cura delle anime a voi soggetie nella 
« nostra chiesa Cattedrale ». Ipse Paulus V, dissolvens unionem interce- 
dentem inter parochias et canonicales praebendas nonnullas, decernit : 
« perpetuo dissolvimus ac easdem parochiales Ecclesias illarumque curam 
animarum..... perpetuo dismembramus et separamus ». Cum Pontifex sepa- 
raverit etiam ecclesias, ad Ecclesiam Cathedralem quod attinet dismem- 
brare non poterat nisi usum quoad curam animarum, et planum est, 
quia Ecclesia est simul et parochialis et cathedralis. Ceterum cum Ca- 
pitulo post Constitutionem Paulianam cura animarum nullimode com- 
petat, haec ex integro et libere exercenda est a parocho. Quam ob rem 
competit parocho usus integrae Ecclesiae in exercitium curae anima- 
rum ;.designatio autem altaris Sancti Gregorii in decreto Ursiniano non 
est taxativa et exclusiva, sed prudentialis: « per togliere anco ogni scan- 
« dalo e confusione, ordiniamo che i Curati si presenti che futuri non 

« possano fare funzioni parrocchiali in tempo che si recitano i divini 
« offizi, eccettuata lV amministrazione dell’ Augustissimo Sacramento del- 
« ’ Eucaristia e della Penitenza ecc.». Infra in eodem decreto iube- 
tur, parochum debere duas sedes confessionales providere, certe non 
collocandas ad altare Sancti Gregorii, sed in ambitu Ecclesiae nec non 
praecipitur: « sia tenuto (il Curato) a far scopare la Chiesa una volta 
« il mese ed un’altra volta il Capitolo », ita etiam parocho data est clavis 
Ecclesiae et turris campanariae ; et exinde quasi simbolice et iuridice apte 
significatur, usum Ecclesiae aeque competere et Capitulo et parocho. 
Quod recognovit ipsum Capitulum inita conventione diei 3 Aprilis 1745, 
vi cuius onus parocho impositum fuit solvendi quotannis certam sum- 
mam pro cereis insumendis in festo Purificationis B. M. V., pro cantu Ma- 
tutini Maioris Hebdomadae, pro cereo paschali, pro campanarum funi- 
bus; nimirum parochus coactus est concurrere in expensas cultus divini 
in Ecclesia Cathedrali, nullo facto discrimine inter functiones parochia- 
les et non proprie parochiales. Quem usum universae Ecclesiae ad 
parochum spectantem veluti solemniter confirmat Bulla Institutionis 
parochi Mancini in beneficio parochiali obtento a. 1640, quando maxi- 
mae exardescebant capituli aemulationes in eumdem parochum; legitur 
in Bulla: « Ego Notarius...... me personaliter contuli una cum dicto 
D. Propertio ad Ecclesiam Cathedralem SS. Gregorii et Margaritae , 
intus civitatem Ripam in quarterium Capitis Montis; ibique perventus 
et prope ad altare SS. Sacramenii..... in realem actualem et corpora- 
lem possessionem dicti altaris et Ecclesiae immisi etc. ». Hoc documentum 
deductum fuit ab eodem parocho penes Sacram Congregationem EE. 
et RR.,quum mota est quaestio Capitulum inter et parochum, et prodiit 
rescriptum « parochialem esse in cathedrali ». 

Quod vero spectat ad organi usum, ex actis Sacrae Visitationis 
a. 1825-27, refertur « Episcopo pro tempore organi manutentio spectaret ». 
ergo excluditur Capitulum a proprietate organi-et haec potius Episcopo 
attribuenda videtur. Quidquid vero sit de proprietate, certe organi usus 
cumulative competit Capitulo et parocho pro functionibus respective pro- 
priis, ob rationes fuse expositas. Si autem aliqua taxa solvenda sit pro 
sustinendis expensis organi, haec ab Episcopo determinanda est, uti 
expresse recognoscit parochus in suis litteris diei 24 Febr. 1910. 

Quum in 2.° dubio firmiter quaeratur, an parochus Capitulo « sol- 
vere teneatur taxas statutas vel statuendas in casu », animadverterunt 
RR. Patres parochum non pendere a Capitulo in exercitio suarum fun- 
ctionum, neque eidem subiectum esse; unde Capitulum, pro usu Eccle- 

siae et suppellectilium ad eamdem spectantium, taxas imponere non 
valet quas tantum statuere et moderari valet Episcopus. 

Denique quoad postremum dubium seu quoad usum tituli « parroco 
« della cattedrale », RR. Domini censuerunt, eiusmodi titulum parocho 
non esse improprium neque Capituli iuribus praeiudicium facere. Siqui- 
dem quamvis post separationem et divisionem factam per Const. Pauli V 
parochiae a praebendis canonicalibus et ab ipso Capitulo et a mensa, 
Ecclesia Cathedralis, qua talis, non sit parochialis, tamen una eademque 
Ecclesia inservit functionibus capitularibus et parochialibus; parochus 
habet usum et possessionem Ecclesiae, quae est Cathedralis et hoc sensu 
est parochus Ecclesiae Cathedralis. Nam casus genitivus denotat domi- 
nium aut saltem possessionem ; ita in decis. 70,n. 4, part. 18, tom. 1, et 
decis. 735, n. 37, part. 18, tom. 2, inter recent., et probatum fuit parochum 
revera Ecclesiae Cathedralis usum habere proindeque possessionem. Quia 
nullam habet relationem ad Capitulum Cathedralis, parochus dici non 
posset parochus Capituli Cathedralis; quia tune genitivus non denotat 
dominium aut possessionem sed personalitatem, uti perpenditur in decis. 27, 
n. 1, part 3, recent.- Qui sensus iuridicus tituli « parroco della Catte- 
« drale » in themate est obvius, quia cum omnibus in civitate Ripana 
nota sit conditio parochi in Ecclesia SS. Gregorii et Margaritae relate 
ad Capituium, tamen hance appellationem aut alias simiics vulgo usur- 
pant libri parochiales ab a. 1637, decreta Curiae episcopalis, fideles 
etiam in condendis testamentis, et civilis auctoritas, imo ipsi Canonici 
in pluribus publicis documentis; sufficiat adducere textum conventionis 
initae die 3 Aprilis 1745, uti testatur notarius « tra il Rev. Capitolo di 
« questa citta di Ripa ed il Curato di essa Cattedrale ». 

Quibus omnibus consideratis et sedulo perpensis, Christi nomine 
invocato, Nos infrascripti Auditores, pro tribunali sedentes et solum 
Deum prae oculis habentes, propositam quaestionem definientes, ad 
proposita dubia respondemus: 

Ad 1." Spectare ad Parochum quoque seu non exclusive ad Capitulum. 

Ad 2." Negative prout proponitur; usum autem tum Ecclesiae tum 
organi spectare ad utrumque pro functionibus et muniis cuique competen- 
tibus, servato debito ordine. A parocho vero praeter taxas iam statutas 
seu conventas, solvendas esse si quas Episcopus statuerit. 

Ad 3." Affirmative. 

Ita sententiamus et definimus. — In expensis vero iudicialibus con- 
demnamus Capitulum, dempto tamen honorario advocati parochi. 

Ita pronunciamus, mandantes Ordinariis locorum et ministris tri- 
bunalium, ad quos spectat, ut executioni mandent hanc sententiam, et 

adversus reluctantes procedant ad normam sacrorum canonum, et prae- 
sertim cap. 3, sess. XXV, de Reform. Concilii Tridentini, iis adhibitis 
executivis et coercitivis mediis, quae magis efficacia et opportuna pro 
rerum adiunctis extitura sint. 

Romae, in sede Tribunalis, die 2 Aprilis 1910. 


Michael Lega, Decanus, Ponens. 
L. 4% S. Gustavus Persiani. 
Antonius Perathoner. 


Sac. Tancredes Tani, Notarius. 


SIGNATURA APOSTOLICA 


MEDIOLANEN. (Milano). 
CURAE ANIMARUM. 


Inter Paulum Rossi Archipresbyterum, Parochum Sancti Ioannis 
Baptistae Civitatis Modoetiae, et Coadiutores curatos SS. Mauritii, titu- 
lares Michaelis et Petri Martyris. 

In ordinario Coetu seu Congressu habitu ab infrascripto cum Emi- 
nentissimo ac Revmo P. D. Card. Vincentio Vannutelli, Supremi Apo- 
postolicae Signaturae Tribunalis Praefecto, die 29 mensis Martii 1910, 
propositum fuit dubium iuxta regulas eiusdem Tribunalis (Lex propria, 
Can. 40, par. 2) ad deliberandum, an admitti posset instantia seu recur- 
sus Coadiutorum Curatorum Modoetiae in Archid. Mediolan. adversus 
sententiam S. R. Rotae sub die 23 mensis Martii 1909, quae statuerat 
ut « coadiutoribus competat potestas exercendi curam animarum tum 
in Ecclesia Archipresbyterali parochiali iuxta modum in tabulis funda- 
tionis assignatum et sub dependentia Archipresbyteri nec non firma 
potestate Ordinarii, quoad Coadiutorias curatas titulares ea praescri- 
bendi et ordinandi quae S. Fundator non praescripsit nec ordinavit », 
prouti iam Emus Archiep. Mediolan. Card. Andreas Ferrari in suo De- 
creto S. Visitationis, die 16 mensis Novembris 1903, edixerat. Quum 
autem proposita instantia seu recursus, qui praefatam rotalem senten- 
tiam tum ex capite nullitatis tum ex capite restitutionis in integrum 
impetebat, secundum Tabulas Fundationis S. Caroli Borromaei et Iuris 
Canonici praescriptiones, rite attenteque pertractatus ac discussus fuerit, 

animadversum est, nullum eidem recursui iuris fundamentum inesse 
quoad petita, ideoque non posse nec debere admitti. Quapropter edi- 
tum est Decretum, quo reiicitur praefata instantia seu recursus, quia 
nec nullitas sententiae rotalis ullimode probetur, neque expetitae resti- 
tutioni in integrum locus esse possit. 

Id Decretum regulariter sub die 31 mensis Martii 1910 actoribus 
notificatum fuit. Quum vero utile tempus, quo, iuxta regulas in Supre- 
mum Signaturae Apostolicae Tribunal inductas, fas erat adire plena- 
riam eiusdem Tribunalis sessionem pro instantia adversus huiusmodi 
Decretum, praedicti recurrentes elabi fecissent; idem Decretum ex offi- 
cio remissum fuit R. P. D. Michaeli Lega, S. R. Rotae Tribunalis De- 
cano, pro omni et quocumque legis effectu, etc. nec non pro eiusdem 


insertione in Actis Apostolicae Sedis. 
Nicolaus Marini, a Secretis. 
L. S. 


SECRETARIA STATUS 


EPISTOLAE 


I. 


AD R. P. D. PETRUM BALESTRA, ARCHIEPISCOPUM CALARITANUM, OB DEVO- 
TIONIS OBSEQUIUM BEATISSIMO PATRI, NOMINE ETIAM EPISCOPORUM SAk- 
DINIAE, PRO CONFERENTIIS REGIONALIBUS COADUNATORUM, REVERENTER 


EXHIBITUM. 


Il Santo Padre ha ricevuto con vero piacere il devoto Indirizzo 
che V. S. Illma e Revma, in nome dell’ intiero Episcopato Sardo testé 
radunato per le Conferenze regionali, Gli ha inviato a testimonianza 
solenne del profondo attaccamento e della sincera devozione che lega 
i pastori della Sardegna al Pastore Massimo di tutti i fedeli. 

Sua Santita non dubita che, mercé la divina grazia, le Conferenze 
suddette siano state feconde di salutari iniziative per le singole dio- 
cesi, e che allo zelo spiegato in esse fara seguito un non minore im- 
pegno, nel tradurre in atto i saggi consigli presi. 

Ed a questo fine il Santo Padre implora su V. S.e su tutti cotesti 
suoi Confratelli l’'abbondanza delle celesti grazie, delle quali sia auspice 

e pegno l’apostolica benedizione che di gran cuore imparte ai medesimi 
ed ai rispettivi loro greggi. 
Mi valgo intanto dell’ oceasione per raffermarmi, coi sensi della pid 
distinta stima, 
Di V. S. Illma e Revina 


Roma, 6 Maggio 1910. 
Servitore 


L. 4 S. R. Carp. Merry Dev VAL. 


II. 


AD R. P. D. PATRITIUM RICHARDUM HEFFRON, WINONENSIUM EPISCOPUM, 
AD INEUNDAM EPISCOPALEM SEDEM PROPERANTEM. 


Winonam, ita renunciatum est, cogitas, adeptum initurus pontifi- 
catum. Ita sane fas tibi erat, qui te pastorem expetunt, christifideles 
quantocius affari ac paterno animo complecti, fovere. 

Id consilii, quod tuam pulchre redolet in concreditum gregem ple- 
nam caritate voluntatem, pergratum habuit Beatissimus Pater, Qui qui- 
dem confidit ut bonorum omnium largitor Deus sacro, quem in Eius 
gratiam et gloriam suscepturus es, principatui cursum prosperum et 
sine offensione concedat. Tu vero « labora sicut bonus miles Christi 
Iesu » et eum te verbo et exemplo Episcopum praesta, quem spectata 
virtus probavit, integrae vitae ac frugiferae navitatis sacerdotem. Nihil 
est igitur cur ego, Augusti Pontificis nomine, te, Winonensem Eccle- 
siam concedentem, ad studium catholici nominis, ad vigilantiam, ad 
prudentiam, ad caritatem et ad ceteras virtutes adhorter, quibus deditus 
iamdiu fuisti. In iis excolendis totus eris, ita sane, ut eam, quae modo 
te ornat, novam impositam personam, ornaturus et ipse sis vehemen- 
tiori sacerdotalium omnium virtutum cupiditate. 

Hoc tantum tibi prae ceteris ante oculos vult positum Beatissimus 
Pater, in quo nimirum, hisce praesertim temporibus, evigilent vel ma- 
xime oportet Episcoporum curae. [ntelligi volo de sacris Seminariis ita 
sapienter providenterque moderandis fovendisque, ut, instituto asse- 
quendo paria, tales edant sanctuarii ministros, qui virtutis ac doctrinae 
laude perspicui, fratribus in pulvere et sole laborantibus suppetias 
veniant utiliter. In huiusmodi porro actionis genere te egregie fuisse 
versatum haud ignorat Sanctitas Sua; maiori vero cum studio in poste- 
rum versaturum absque ulla dubitatione confidit. Huc igitur alacer con- 
tende, ut quam spem expectationemque tui concitasti, eam, Deo opitu- 
lante, sustinere valeas quin etiam et superare. 

Auspicem interea divinorum munerum ac paternae Pontificis Ma- 
ximi benevolentiae testem, accipe apostolicam benedictionem quam 
eadem Sanctitas Sua et tibi et tuo Clero populoque peramanter in Do- 
mino impertit. 

Hane ego nactus occasionem, existimationem in te meam confirmo, 
meque profiteor libentissime 

Romae, die 6 Maii 1910. 


Amplitudini Tuae 
Addictissimum 


L. & S. R. Carp. Merry DEL VAL. 


DIARIUM ROMANAE CURIAE 


S. CONGREGAZIONE DEI RITI 


ll giorno 7 Giugno p. v., nel Palazzo Apostolico Vaticano, all’ Augusta 
presenza del S. Padre, si terra la Congregazione Generale dei Sacri Riti, nella 
quale gli Emi e Rmi Signori Cardinali,i Rmi Prelati Officiali, ed i Consultori 
Teologi, componenti la medesima, disculeranno e daranno il loro voto sul 
dubbio delle virti in grado eroico nella Causa di Beatificazione e Canonizza- 
zione della Ven. Margherita Bourgeoys, fondatrice della Congregazione delle 
Suore di Nostra Signora. 


SEGRETERIA DI STATO 


NOMINE 


Sua Santita, con biglietto della Segreteria di Stato e con Breve, si é 
degnata di nominare: 


Protonotarii Apostolici ad instar participantium : 


19 Aprile 1910. — Mons. Michele C. Mac Donough, Vicario generale della 


diocesi di Portland. 
27 Aprile. — Mons. Giovanni Biagiarelli, Arcidiacono della Cattedrale di 


di Fano. . 

30 Aprile. — Rev. Dott. Bertramo Ottone Bardenhewer, Professore di 
Esegesi biblica nell’ Universita di Monaco ; 

— Mons. Alfonso Bellesheim, Prevosto della Collegiata della B. V. M. in 
Aquisgrana. 

Prelati domestici di S. S.: 


18 Aprile 1910. — Rev. D. Francesco Trudel, Consultore Diocesano e 
Parroco di S. Giuseppe in Allotowen (Portland); 

— Rev. Can. Giuseppe M Gimenez Camacho, Vicario generale della dio- 
cesi di Malaga. 

4 Maggio 1910. — Rev. D. Francesco Scholz, Canonico della Cattedrale 
di Breslavia; 

— Mons. Giovanni Mazanek, Canonico della Cattedrale di Cracovia. 


ONORIFICENZE 


Il Santo Padre, con biglietto della Segreteria di Stato e con Breve, si é 
degnato di conferire le seguenti onorificenze: 


La Commenda dell'Ordine di S. Gregorio Magno, classe civile: 


19 Aprile 1910. — Al Sig. Conte Maria Sebastiano Gerardo Pietro de la 
Villegoutier. 
2 Maggio 1910. — Al Sig. Ambrogio Petry, della archidiocesi di New- 
York. 
La Commenda dell Ordine di S. Silvestro: 


11 Aprile 1910. — Al Sig. Ferdinando Seeboeck, Scultore. 

21 Aprile. — Al Sig. Giulio Moulinasse, Presidente del Comitato della 
Stampa Cattolica in Belgio. 

28 Aprile. — Al Sig. Avv. Carlo Bianchetti, di Torino. 


Il Cavalierato dell’Ordine di S. Gregorio Magno, classe civile: 


13 Aprile 1910. — Al Sig. Marchese Carlo d’ Antane, della diocesi di 
Digne. 

20 Aprile. — Al Sig. Angelo Desormeaux, dell’ archidiocesi di Rennes. 

27 Aprile. — Al Sig. Barone Carlo Gillés de Pélichy, membro della Camera 
dei Rappresentanti nel Belgio. 

28 Aprile. — Al Sig. Augusto David, dell'archidiocesi di Cambrai. 


Il Cavalierato dell’ Ordine di S. Silvestro: 


11 Aprile 1910. — Al Sig. Pietro Backx, di Anversa. 

14 Aprile. — Al Sig. Gerardo Hiilskens, della diocesi di Miinster. 

22 Aprile. — Al Sig. Adelino Desguin, Direttore dell’« Hainaut » nel 
Belgio. 

28 Aprile. —- Al Sig. Lodovico Baumann. 

2 Maggio 1910. — Al Sig. Giorgio Baumberger, redattore primario del 
giornale « Neue Ziircher Nachrichten » in Zurigo. 


436 Acta Apostolicae Sedis. - Commentarium Officiale. 


MAGGIORDOMATO DI SUA SANTITA 


NOMINE 


La Santita di nostro Signore, con biglietto di S. E. Rha Mons. Maggior- 
domo, si é degnata di nominare : 


Camerieri segreti soprannumerari : 


2 Maggio 1910. — Il Rev. D. Pietro Krawezynski, della diocesi di Cra- 
covia ; 

— Il Rev. D. Antonio Gruszecki, della diocesi di Cracovia. 

3 Maggio. — Il Rev. D. Nicold van Balen, dell’ archidiocesi di Utrecht. 

6 Maggio. — {Il Rev. D. Adamo Maciejowscki, della diocesi di Plock; 


- — Il Rev. D. Leone Goscicki, » » » 
— Il Rev. D. Boleslao Wrostowski, » » » 
— Il Rev. D. Mariano Kowalski, » » » 
— ll Rev. D. Casimiro Targowski, . » » 


17 Maggio. — 11 Rev. D. Antonio J. Hordyk, della diocesi di Bois-le-duc ; 

— ll Rev. D. Giuseppe Falat, della diocesi di Premislia. 

25 Maggio. — Il Rev. D. Giuseppe Busetto, Parroco dei SS. Gervaso e 
Protaso, in Venezia. 

30 Maggio. — Il Rev. D. Ferdinando Ritter, della diocesi di Budweis. 


Cameriere segreto di spada e cappa soprannumerario : 


6 Maggio 1910. —- Il Sig. Alfredo Bourdin, della diocesi di Belley. 


Cameriere d'onore in abito paonazzo: 


17 Maggio 1910. — Ii Rev. D. Pasquale Santo Martino, della diocesi di 
Nicteroy. 

